Regsaksie dreig oor RSG-twee se skorsingArgieffoto Die vakbond tree namens Foeta Krige, uitvoerende regisseur van Monitor en Spektrum en Suna Venter, ŉ senior verslaggewer, op. Hulle is Donderdag saam met Thandeka Gqubule, ŉ sakeredakteur, geskors omdat hulle, volgens die openbare uitsaaier, klank- en beeldmateriaal van gewelddadige betogings uitgesaai en dus ŉ direkte bevel verontagsaam het. Gqubule het volgens berigte ook regsadvies ingewin. Die vakbond het wel ook sy dienste aan enigiemand in die SAUK aangebied. Dirk Hermann, bestuurshoof van Solidariteit, het gesê indien die SAUK nie aan die vakbond se eise voldoen nie ŉ dringende aansoek in die arbeidshof gebring sal word. Volgens Hermann is die SAUK ook versoek om die volle besonderhede te verskaf oor Krige en Venter se beweerde optrede wat tot hul skorsing gelei het. Solidariteit eis ook Hlaudi Motsoeneng, bedryfshoof van die SAUK, se opdrag om nie verslag te doen oor gewelddadige betogings nie, moet onvoorwaardelik teruggetrek word. Die vakbond voer in die brief, wat aan die openbare uitsaaier gestuur is, aan Motsoeneng se opdrag nie “redelik of wettig” is nie, aangesien dit strydig is met die grondwetlike reg van vryheid van uitdrukking en dit nie voldoen aan die vereiste dat die SAUK eerlik, akkuraat en objektief moet berig nie. Volgens die vakbond het die publiek ook die reg om objektiewe, onbevooroordeelde en deursigtige inligting te ontvang en joernaliste moet sonder vrees of guns kan berig doen. “Die afgelope paar weke het dit duidelik geword dat die SAUK aktief deel gehad het in optrede wat hierdie regte en verpligtinge weerspreek. Die opdrag wat gegee is, is immoreel en ongrondwetlik en moet onmiddellik teruggetrek word.” Volgens die vakbond het Krige en Venter in plaas daarvan om die opdrag te verdedig, “gepoog om die grondwetlike waardes ter sprake te handhaaf en is hulle weens hul brawe en morele optrede geskors”. Die vakbond voer ook aan Krige en Venter is albei nou betrokke by die monitering en verslaggewing oor die opkomende munisipale verkiesing en dit is baie belangrik vir hulle om dus so gou as moontlik hul pligte te hervat.